Wettige kannabis-besteding wêreldwyd kan binne vyf jaar met miljarde toeneem(Argieffoto: Richard Vogel/AP) Die groei van medisinale kannabis (dagga) het enorme moontlikhede om ekonomieë te help groei en die wêreldwye, wettige besteding daaraan gaan na verwagting binne vyf jaar die R600 miljard-kerf verbysteek. Volgens die kannabis-navorsingsmaatskappy BDS Analytics gaan wêreldwye besteding vanjaar tot sowat R220 miljard groei en teen 2024 op R600 miljard staan. James Vos, Kaapstad se burgemeesterskomiteelid vir ekonomiese geleenthede, het vandeesweek gesê dit is nie aldag dat ŉ nuwe bedryf met soveel groeipotensiaal gesien word nie. “Die groei van medisinale kannabis het enorme moontlikhede om die ekonomie te help groei en werk te skep. Kaapstad is oop vir sake,” het Vos by ŉ kannabis-konferensie in Kaapstad gesê. Die bekendstelling van Suid-Afrika se lisensiëringsraamwerk vir die produksie en vervaardiging van medisinale kannabis vir wetenskaplike en kliniese navorsingsdoeleindes gaan nuwe beleggingsmoontlikhede vir die streek teweeg bring. Die moontlikhede vir buitelandse belegging is groot en gaan ŉ beduidende bydrae tot inkomste, werksgeleenthede en vaardigheidsontwikkeling maak, het Vos gesê. Hy het gesê die stad het reeds heelwat belangstelling van beleggers bemerk wat nie net gegrond is op die provinsie se landboubedryf nie, maar ook omdat Kaapstad besig is om ŉ leier op die gebied van farmaseutiese navorsing en ontwikkeling, asook gesondheid en biotegnologie te word. Wesgro, die stad se beleggingsbevorderingsagentskap, het reeds twee vorige vergaderings met die bedryf gehad. “Ek sien uit na suksesvolle interaksie en vennootskappe saam met diegene wat gereed is om in Kaapstad te belê. Ek is trots op die stadsraad se besluit in Mei vanjaar om nagenoeg 10 ha in Atlantis vir die produksie van medisinale kannabis beskikbaar te stel. Dit was ŉ baanbrekersbesluit wat die grondslag gelê het vir Kaapstad om sy potensiaal in dié onontginde sektor te bereik,” het Vos gesê. (Argieffoto: pixabay) Hy het gesê dit is ook ŉ aanduiding van die stad se verbintenis om met die private sektor saam te werk om nuwe moontlikhede te ondersoek om die ekonomie ŉ hupstoot te gee, beleggings te lok en werk te skep. “Ons verwelkom nuwe tegnologie om klimaatsprobleme teen te werk. Voorbeelde van dié nuwe tegnologie sluit in beheerde omgewingslandbou, asook presisieboerdery. “Kweekhuislandbou het tussen 2013 en 2017 met 43% toegeneem en nagenoeg 186 ha grond is onder tonnels,” het Vos gesê.